A Toro Rosso 2018. november 28-án jelentette be hivatalosan, hogy a 2019-es szezonban Albon lesz Danyiil Kvjat csapattársa a Formula–1-ben. Érdekesség, hogy így a Red Bull második csapatánál kapott lehetőséget a debütálásra a királykategóriában, miután az osztrák csapat 2012-ben nem tartott igényt a további szolgálataira. Albon lett a sportág történetének második thai versenyzője Prince Bira után. 2019. augusztus 12-én bejelentették, hogy a belga nagydíjtól Pierre Gasly helyét veszi át és lett Max Verstappen csapattársa a Red Bullnál. 2021-re Sergio Pérez leigazolása miatt nem kapott ülést, a csapat teszt- és fejlesztőpilótájaként folytatta pályafutását.